google/wiki40b huggingface dataset:
בירוביג'ן

היסטוריה

העיר הוקמה כיישוב ליד תחנת הרכבת טיחונקיה (רוסית: Тихонькая, שקטה) בשנת 1915, וב־1928 הפכה מושב עובדים בשם טיחונקיה סטנצייה (רוסית: Тихонькая — Станция, תחנת טיחונקיה). ב־1932 שונה שמה לבירוביג'ן כשם המרחב שבין הנהרות בירה (באבנקית: נהר) וביג'ן השוכן 100 ק"מ מערבה (биджен באבנקית: מקום מרעה קבוע). במאי 1934 הפך היישוב לבירת המחוז היהודי האוטונומי, וב־1937 הוכרז כעיר.
בתקופת מלחמת העולם השנייה סיפקו תושבי העיר מצרכי מזון בסיסיים לחיילים הנלחמים בשדה הקרב.

מדע וחינוך

בעיר נמצאות: האוניברסיטה ע"ש שלום עליכם מחוז אמור, האוניברסיטה האגררית הממשלתית של המזרח הרחוק, המכון הפדגוגי הממשלתי של בירוביג'ן, והאוניברסיטה ההומניטרית המודרנית.
ב־1990 הוקם בעיר הסניף היהודי של המכון הלאומי לבעיות בחינוך של משרד החינוך הרוסי, שמהווה את הגוף המחקרי המוביל בפיתוח תכנים ושיטות לימוד עבור החינוך היהודי ברוסיה. בעיר נמצאת גם תחנת המחקר החקלאית של בירוביג'ן שמספקת שירותי מחקר חקלאיים עבור המחוז כולו.
בעיר נמצא גם המכון לניתוח מורכב של בעיות אזוריות של מחלקת המזרח הרחוק של האקדמיה הרוסית למדעים.

כלכלה

ב־1936 הוקם בעיר מפעל לייצור עגלות, וב־1960 הוא הוסב למפעל לייצור קצרדשים מבוססי מזקו"ם לאיסוף תבואה. בעיר תעשייה קלה מפותחת הכוללת מספר מפעלי טקסטיל והנעלה. בנוסף בעיר מפעל לתיקון רכב, מפעל לייצור רהיטים, מפעל לייצור סיד, ומספר מפעלים לייצור מזון (ממתקים, מפעל לייצור מקרוני בשם "בתיאבון", ועוד).

תרבות

במאי 1934 הוקם בעיר התיאטרון המוזיקלי היהודי. בעיר תזמורת פילהרמונית, ונערך בה מדי שנה פסטיבל השיר והזמר העברי. כמו כן יש בעיר מספר מוזיאונים.

יהדות העיר

ב־1928 בוועידת המפלגה הקומוניסטית הוקם המחוז היהודי האוטונומי, והתחילו להגיע לעיר ראשוני היהודים. ב־1930 התחיל לצאת לאור העיתון היידי "בירָאבידזשאנער שטערן", היוצא לאור עד היום. הטיהורים הגדולים בין 1936 ל־1938 פגעו מאוד באליטה היהודית בעיר ורבים מהם הואשמו בבגידה והוצאו להורג. בין 1946 ל־1948 הגיעה לעיר קבוצה נוספת של מהגרים יהודיים מאוקראינה. בין 1948 ל־1953, שנת מותו של סטלין ערך השלטון הקומוניסטי שורה של טיהורים נוספים ורבים מראשי התרבות היהודית הוצאו להורג באשמת בגידה וכל מוסדות התרבות היהודית נסגרו. 
בתקופת הפרסטרויקה הוקמו מחדש מוסדות התרבות, נחנך בית הכנסת והוקמה קהילה יהודית דתית. בשנות ה-90 חודשה ההוצאה לאור של העיתון היידי "בירָאבידזשאנער שטערן", אך רוב הכתבות הן ברוסית. במאגר המידע של הקהילה היהודית בעיר רשומים יותר מ־1,500 איש.
טירת בלמורל

היסטוריה

אחוזת בלמורל נבנתה על ידי סר ויליאם דרומונד כבית עבור משפחתו בשנת 1390. דרומונד רכש את שטח האחוזה מהמלך הסקוטי רוברט השני (1371–1390) שהשתמש בשטחי האחוזה לצייד.
משפחת דרומונד מכרה את האחוזה לאלכסנדר גורדון בנו של הארל מהאנטלי, במאה ה-15, והאחוזה נותרה בידי משפחתו עד 1662 עת נמכרה לשבט פארקוהארסון מאינוורי.
ב-1798 נמכרה האחוזה לג'יימס דאפ, הרוזן השני מפייפ. ב-1848 האחוזה הושכרה למלכה ויקטוריה ולבעלה, הנסיך אלברט. הם נהנו משהותם באחוזה ורכשו אותה במחיר 30,000 ליש"ט. לאחר רכישת האחוזה החל הנסיך אלברט לתכנן את הרחבתה מטירה בת המאה ה-15 לארמון מלכותי, זאת בהשפעה ניכרת של הסגנון הברוניאלי הסקוטי. העבודות הסתיימו בשנת 1856 ולבית האחוזה המשופץ והמורחב נוספו כ-100 מבנים הסובבים את הטירה עצמה.
Dream Theater (אלבום)

רקע

הלהקה הודיעה שתכתוב חומרים לאלבום חדש בסיבוב ההופעות לקידום האלבום הקודם A Dramatic Turn of Events בשנת 2012. במהלך בדיקת הסאונד בהופעה הלהקה אילתרה רעיונות שהובילו ללחנים החדשים שרובם נכתבו על ידי גיטריסט הלהקה, ג'ון פטרוצ'י. הלהקה לא נכנסה לאולפן ההקלטות עד ינואר 2013, והקליטה את האלבום באולפן Cove City Studios בגלן קוב, ניו יורק, בו הקליטו את האלבום הקודם. הקלטת האלבום הסתיימה במאי, וב-6 ביוני, הלהקה הודיעה ששם האלבום יישא את שם הלהקה, ותאריך יציאתו נקבע ל-24 בספטמבר. בראיון על האלבום, פטרוצ'י אמר: "אני רואה כל אלבום חדש כהזדמנות להתחיל מחדש. גם לבניית או אלתור של כיוון שכבר התנסנו בעבר, או בכיוון חדש לגמרי. זהו האלבום הראשון הנושא את שם הלהקה בקריירה שלנו ואני חושב שאין שום דבר שגורם הצהרה של זהות מוזיקלית או יצירתית יותר מזה. גילינו את כל האלמנטים שעושים אותנו ייחודיים מהאפוס עד לאטמוספרי והקולנועי. אנחנו מאוד מתרגשים מ-Dream Theater ולא יכולים לחכות שכולם ישמעו אותו."

כתיבת האלבום

האלבום הוא השני בו משתתף המתופף מייק מנג'יני, והראשון בו מנג'יני לוקח חלק בכתיבה וביצירת האלבום בניגוד לאלבום הקודם בו ניגן רק את חלקי התופים שפטרוצ'י כתב. על השותפות של מנג'יני, הגיב פטרוצ'י: "כשאנשים ישמעו את התיפוף באלבום הזה, הם ישתגעו. באלבום האחרון, הוא עשה עבודה מדהימה, אבל הוא לא היה בתהליך הכתיבה. והוא ביצע רק את חלקי התופים שאני כתבתי. על אף שהוא השתמש ביצירתיות שלו, כדי לשנות כמה דברים, אני מרגיש שזהו מייק מנג'יני משוחרר. זה הכל הוא. כל היצירתיות שלו, כל ההחלטות והרעיונות ובחיי, הבחור הוא חיה." פטרוצ'י גם ציין שה"אס בחור" של האלבום החדש הוא מייק מנג'יני.
באלבום יש קטעים אינסטרומנטליים, האלבום הראשון של הלהקה מאז האלבום Train of Thought שיצא בשנת 2003. כמו האלבומים הקודמים של הלהקה, לכל הקטעים ניתנו שם זמני במהלך יצירת האלבום.
ב-3 באוגוסט 2013, הלהקה הכריזה בדף הפייסבוק שלה שהשיר "The Enemy Inside" הוא הסינגל הראשון מהאלבום. האתר USA Today הפך את השיר לזמין לשמיעה, ב-5 באוגוסט.
ב-6 בספטמבר 2013, הלהקה הכריזה כי שהשיר "Along For The Ride" יהיה הסינגל השני מהאלבום, וב-9 בספטמבר, השיר הפך לזמין לשמיעה באתרים שונים.
מחדר שכבתי

מחדר שכבתי הוא מחדר פלוטוני, סלע הצטברות הערוך בשכבות. שכבות אלה ערוכות על-פי רוב בשולי המחדר, במקביל או במבנה קונצנטרי מן הדפנות פנימה. השכבות נוצרות בשלבים שונים במהלך ההתגבשות ההדרגתית של המאגמה בתוך תא המאגמה או בתוך סדק בקרום כדור הארץ, וגם לאחר תום ההתגבשות. דוגמה למחדר שכבתי נרחב ניתן לראות במתחם בושוולד – אגן גאולוגי עשיר במחצבים המצוי בדרום אפריקה.

היווצרות

היערכות בשכבות נפוצה במחדרים פלוטוניים ומאפיינת אותם, בעיקר מחדרים של גברו וסיאניט אך גם של סלעי יסוד אחרים. שכבות יחידות או רצפים שכבתיים עשויים להיות שונים במאפיינים כגון עובי, אורך, אופי השוליים, שינויי סגנון אנכיים ואופקיים בתוך השכבות וביחסים בין שכבה לשכנתה, וכן בגודל הגרגירים, בהרכב המינרלי השכבתי ובהרכב המחדר כולו, ביחסי הגודל בין השכבות, במרקמן ובהבדלים בין המחדרים לסלעי הסביבה אליהם חדרו. בהינתן מגוון גדול של מאפיינים, קשה להחיל את אופן היווצרותה של שכבה אחת על כל סוגי המאפיינים השכבתיים.

גורמים שאינם ברורים דיים

לאור המגוון הרב של תהליכים, אין זה סביר כי מנגנון אחד יסביר את כל סוגי היווצרות השכבות במחדרים. כמה סוגים של השתכבות עשויים להתרחש כתוצאה מכמה מנגנונים הפועלים בשלבים שונים של ההתגבשות. כל אחד מן המנגנונים השונים שהוצעו לעיל אמור להסתיים ברצפים של שכבות בעלי דגמים שונים. המאפיינים החשובים: עובי ורוחב, טבעם של הגבולות, משתנים פנימיים אופקיים או אנכיים, היחסים בין שכבות סמוכות. משתנים נוספים דוגמת פרופורציות (הבדלים מרחביים), גודל גרגיר, הרכב מינרלי, הרכב כלל-סלעי, מרקמים ודגמים בתוך השכבות – כל אלה משקפים את המנגנונים האחראים להיווצרותם. האתגר העומד בפני פטרולוגים הוא לקבוע איזה מאפיינים הם דיאגנוסטיים למנגנון מסוים המשקף את ההשתנות בהרכב או במרקם, ואיזה מהמאפיינים מבדילים בין המנגנונים השונים.
התפישה הפשוטה של תא מאגמה העובר גיבוש מפריט כתוצאה מהתבדלות של גבישים במאגמה והצטברותם לשכבות על קרקעית המאגר ננטשה על ידי מרבית הפטרולוגים לטובת מודלים המערבים התגבשות אין סיטו, שבה תאי המאגמה נחשבים כבעלי צורה כללית של מאגמה מרכזית נטולת גבישים המאבדת חום בהדרגה ומתגבשת מכיוון הדפנות פנימה. המעבר ממאגמה נטולת גבישים במרכז התא ועד לסלע מגובש במלואו בחלקו החיצוני של התא נחשב כמתרחש לאורך אזור השוליים של האזור הצמיג. כאשר מאגמה מתגבשת ומתבדלת, מרכיבים המשמשים לבניית הגבישים בשלבים הראשונים של ההתגבשות נחסרים ממנה והיא מתעשרת במרכיבים הנותרים. עם זאת, לא ברור כיצד המרכיבים הנותרים מועברים ביעילות לשארית הנוזל המצוי בצמיגות גבוהה, כך שמתאפשרת התגבשות בשוליים כתוצאה מהתבדלות המאגר כולו.
דבר נוסף שאינו ברור הוא אלו תהליכים אחראים להיווצרות השכבות במהלך תהליכי ההתגבשות ההדרגתית.
מאחר ששתי הבעיות קשורות זו בזו, הבנה של היווצרות שכבות המחדר עשויה להוביל בסופו-של-דבר להבנה טובה יותר של התהליכים האחראים לגיבוש המפריט עצמו. מרכיבי הזמן והמרחב הנרחבים המעורבים בהתהוותם של מחדרים שכבתיים הוצאו מתצפיות ישירות על נתכים סיליקטיים בטמפרטורות מגמטיות, ולכן יש להסיק את מקורם של מאפיינים אלה מתצפיות בשדה ומחישובים תאורטיים. אם כן, האתגר המצוי בפני פטרולוגים הוא לקבוע איזה מאפיין של השתכבות מחדרית מהווה דיאגנוזה למנגנון מסוים, המשליכה בסופו-של-דבר על שינויים במרקם והמאפשרת להבדיל בין מגוון המנגנונים.

תפוצה

מחדרים שכבתיים גדולים מצויים במקומות רבים בעולם, והם תוצאה של תהליכים שהתרחשו לאורך הזמן הגאולוגי. מחדרים אלה מכסים שטחים נרחבים – מ-100 קמ"ר ועד 50,000 קמ"ר, ועומקם נע בין מאות מטרים לקילומטרים אחדים.
פגיעת ברק

השפעה על המצב הרפואי

פגיעות נפוצות הנגרמות ממכות ברק כוללות: כאבי שרירים, עצמות שבורות, דום לב, בלבול, לקות שמיעה ופרכוס אפילפטי.
כוויות הנגרמות ממכות ברק הן סוג של כוויות חשמליות המאופיינות בדפוס מיוחד של חבורות עוריות. הסימנים הללו נוצרים מתחת לעור כאשר נימים מתפוצצים כתוצאה מפריקה  חשמלית פתאומית והם לרוב מופיעים תוך שעות ספורות ונעלמים תוך ימים אחדים. הסימנים לרוב מופיעים בפרק הגוף העליון.
מכת ברק יכולה להגיע לטמפרטורות של עד 28,000 צלזיוס בשבריר שנייה. טמפרטורה הגדולה פי חמישה מהטמפרטורה ששוררת על פני השטח של השמש. מכת ברק בעלת זרם חשמלי גבוה שאורכת למעלה משנייה יכולה לגרום לשחרור אנרגיה עצומה בעלת היכולת להמיס או לפחמן עצמים גדולים. החום העצום שנגרם ממכת ברק יכול לגרום לכוויות ברקמות ואף נזרק לריאות על ידי הכוח העצום הנגרם בשל אוויר חם המתפשט במהירות, דבר שגם מזיק לדיפוזיה של מולקולות האוויר.
הזרם החשמלי העז יכול לגרום לאובדן הכרה; בנוסף, משוער שגם הפעימה האלקטרומגנטית הנגרמת ממכת ברק קרובה יכולה לגרום לדום לב.

טיפול

רוב הנפגעים מברק שורדים את הפגיעה אך סובלים מפציעה או נכות מסוימת.

טיפול מיידי

הפגיעות הקריטיות ביותר נגרמות למחזור הדם, לריאות ולמערכת העצבים המרכזית. ישנם נפגעים הסובלים מדום לב תוך שניות ספורות וזקוקים לטיפול מיידי. אבדן הכרה הוא גם תסמין נפוץ ולעיתים נגרם בלבול או אמנזיה. החייאה מיידית ללא הפרעות עד להשבת פעולת גזע המוח יכולה להעלות את סיכויי ההישרדות.

בטווח הארוך

פגיעות בטווח הארוך הן לרוב נוירולוגיות כגון: אבדן זיכרון, הפרעות שינה, כאב כרוני וסחרחורת כרונית.
עונת הנדידה אל הצפון

עונת הנדידה אל הצפון (בערבית: موسم الهجرة إلى الشمال) הוא רומן פוסט-קולוניאלי מאת הסופר הסודאני   א-טייב צאלח. הרומן פורסם בשנת 1966 ויצא לאור בביירות תחילה. לאחר מכן תורגם ליותר מ-30 שפות, ביניהן אנגלית, צרפתית, גרמנית, הולנדית, שוודית ועברית.

תקציר

המספר, עלום שם, חוזר לכפר מולדתו בסודאן, לאחר שבע שנים באנגליה, בהן התקדם בתחום לימודיו וזכה לתואר דוקטור.
בדרכו לביתו, הוא פוגש כפרי חדש, שלא הכיר קודם, בשם מוסטפא סעיד (Sa'eed). מוסטפא מוצג בסיפור כאדם שהוא מושא להערצת הכפריים, הודות להישגיו שרוב האחרים אינם מסוגלים לבצע. המספר מתאר אופי קשה, מנוכר ועוין. המספר מתייחס אליו תחילה כאל בוגד. אך ערב אחד בהיותו שיכור, מוסטפא מתאר בפני המספר את חיי העבר שלו בערגה, באמירת שירה באנגלית רהוטה. מוסטפא עוזב בחטף את המספר. ואילו המספר נחוש בדעתו לגלות את זהותו של הזר. כפי שמתברר, מוסטפא היה לא רק תלמיד מבריק, ומשכיל בסודאן, אלא גם מצליח בלימודיו בקהיר ובמערב. הוא התמנה למרצה וחוקר בדרגת פרופסור, באחת האוניברסיטאות היוקרתיות באנגליה. באותה עת מוסטפא מתאר, בפני המספר, מערכת יחסים מורכבת ביותר, של שנאה ואלימות המופנית כלפי הזהות המערבית וכנגד מכריו בגולה. הסיפור על העבר הבעייתי של מוסטפא באירופה בפרט, הרומן שלו עם נשים בריטיות, מהווה מרכז העלילה המערבית של הרומן. המספר נפגש שוב ושוב עם מוסטפא סעיד כדי לגלות מהו עברו של הזר. דמותו מעוררת בו סקרנות רבה, ייאוש וכעס. למעשה המספר חושף את מוסטפא ומגלה את הכפיל שלו, שהחביא בתוכו. כולל העמדתו לדין וישיבתו בכלא, על רצח נשים... הסיפורים על חיי העבר של מוסטפא באנגליה, ההשלכות על הכפר סביבו, מעוררים במספר תהיות רבות וחשש רב, עד כדי התמודדות עם עצמו, על סף השפיות. רק לבסוף, צף נהר הנילוס כמרכיב מסיים של העלילה, המתאר את הנילוס בצורה מסכנת, בין חיים ומוות. כל זאת על מנת לסיים את הסיפור בבחירה מודעת, כדי להזיז את ההשפעה המערבית המתמשכת של מוסטפא, ולעמוד כפרט בעל השפעה בזכות עצמו.
הרומן נאסר לקריאה, בסודאן, ארץ מולדתו של הסופר. ככל הנראה הדבר קשור במחצית השנייה של הרומן, המכילה כמה דימויים מיניים עוצמתיים, אשר הממשלה האסלאמית בסודאן לא יכולה לאשר.

בתיאטרון

הרומן תורגם לעברית בידי פרופסור טוביה שמוש מהאוניברסיטה העברית בירושלים. הרומן עובד למחזה תיאטרון ולהצגה שהופיעה בפסטיבל עכו עם השחקן מוחמד בכרי אשר זכה בפרס השחקן המצטיין בשנת 1993, בבימוי אוריאל זוהר.
חורבת ריבוא

חורבת רִבּוֹא (ח'רבת רִבַּא במקור) היא אתר ארכאולוגי בשפלת יהודה.
החורבה שוכנת על גבעה ברום של 426 מטרים מעל פני הים, כשני ק"מ ממערב לתל עדולם וכקילומטר אחד ממערב למושב אדרת.
בחורבה שרידים מתקופות שונות, וכן מערכות מסתור מתקופת מרד בר כוכבא.
החורבה מזוהה בידי החוקרים עם היישוב "ריבו" (Rebbo), הנזכר באונומסטיקון של אוסביוס מתחילת המאה הרביעית לספירה במיקום זה ביחס לבית גוברין.
בסמוך לחורבה עובר כיום מסלול טיול המותאם לרכבי שטח ולאופניים.
לוצ'אנה פלוצי

קריירה

פלוצי לא קיבלה קרדיט על סרטה הראשון, Three Coins in the Fountain ‏(1954), בו היה לה תפקיד קטן. היא המשיכה והופיעה בסרטים רבים, רובם הופקו באיטליה. בסרטיה הראשונים ניתן לה קרדיט כלוצ'אנה פאולוצי (Luciana Paoluzzi). 
הגם שהיה לפלוצי רקע עשיר בסרטים לפני ואחרי תפקידה בסרט ג'יימס בונד, הרי שהקהל ברחבי תבל עדיין זוכר אותה כמרשעת חמת המזג ואדומת השיער אותה היא גילמה ב"כדור הרעם". פלוצי ניגשה למבחן בד לתפקיד נערת בונד הראשית, דומינטה "דומינו" פלאצ'י. המפיקים ליהקו לתפקיד שחקנית אחרת ושינו את דמותה של דומינו מאיטלקיה לצרפתיה. למרות אכזבתה מאי-קבלת התפקיד הראשי נהנתה מהתפקיד שקיבלה "הבחורה הרעה, פיונה וולפה", תפקיד שעליו היא אמרה שהיה "כיף יותר לשחק אותו".
בעונת 1960-1959 היא הופיעה בסדרת הריגול הטלוויזיונית שלא האריכה ימים, Five Fingers, בהפקתו של מרטין מנוליס ברשת NBC. ב-1964 היא שיחקה את המרשעת ביצירה אחרת פרי עטו של איאן פלמינג, The Man from U.N.C.L.E. היא הופיעה כסוכנת המפתה אנג'לה בעונה הראשונה בפרק "The Four Steps Affair" ובגרסת הסרט של סדרת הפיילוט To Trap a Spy ושיחקה את מושא האהבה במערבון Chuka משנת 1964. קיבלה את התפקיד הראשי השני בקומדיה של פרנקי אבלון ואנט פוניצ'לו Muscle Beach Party ‏(1964). בנוסף, הופיעה בסדרות טלוויזיה אמריקניות רבות.
ב-1975, פלוצי שיחקה בסרט L'Infermiera.

חייה האישיים

פלוצי נישאה לשחקן ברט האלסי בשנים 1962-1960. האלסי, בעלה, גם הופיע בתפקיד אורח בפרק בסדרה Five Fingers. לזוג נולד בן. ב-1980 היא נישאה למיכאל סולומון, הזוג מתגורר בלוס אנג'לס, קליפורניה.
נחמן הלר

ר' נחמן הלר (בכתיב יידי: העללער; בכתיב לועזי: Nachman Heller;‏ ט"ו בחשוון 1862/‏1864, ביאליסטוק – 15 באוגוסט 1932, ניו יורק) היה רב וסופר יהודי אמריקאי ממוצא פולני.

קורות חיים

נולד בשנת 1862 או 1864 בביאליסטוק שבפולין. אביו, ישראל, היה בעל רקע תורני עשיר. היה תלמידם של ר' שמואל מוהליבר ושל מלבי"ם, ונסמך לרבנות על ידם ועל ידי ר' אלכסנדר משה לפידות מראסיין (Raseiniai). במקביל לחינוכו התורני התחנך חינוך כללי, תחילה בגימנסיה בקניגסברג ובהמשך באוניברסיטת וינה.
בסביבות שנת 1900 היגר הלר לארצות הברית, וכיהן כרב וכמורה בתלמוד תורה במספר קהילות בהּ ובקנדה, בהן ניו יורק, ויניפג, פילדלפיה (קהילת "אהבת ישראל", 1903–1904) וצ'ארלסטון שבווירג'יניה המערבית (קהילת "בני יעקב", 1904–1912). הלר ונודע כציוני נלהב.
באמריקה הוסיף ללמוד באוניברסיטת ביילור שבטקסס ובאוניברסיטת שיקגו והוציא תחת ידו תרגום מוער לעברית – ובהמשך גם לאנגלית וליידיש – של הפרשיות הכתובות ארמית בספר עזרא וספר דניאל, וכן הוצאה מוערת ומתורגמת לאנגלית וליידיש של ספר תהלים, עם פירוש בחרוזים.
אחיו הצעיר היה חוקר המקרא והתלמוד הנודע, ר' חיים הלר (Chaim Heller;‏ 1879–1960).
אלכסיי מילר

ביוגרפיה

מילר נולד בלנינגרד בינואר 1962 למשפחה ממוצא גרמני. אמו ליודמילה אלכסנדרובנה נפטרה בשנת 2009, אביו בוריס ואסילייביץ' מילר נפטר ב-1986 בגיל 24. הוריו היו עובדי מכון המחקר המדעי לרדיו אלקטרוניקה של המשרד לתעשייה אווירית, שהפך לאחר מכן לחברת "לנינץ". אמו הייתה מהנדסת ואביו עבד כשְׁרַברָב. הוריו קבורים בבית העלמין קינובייבסקי בסנקט פטרבורג.
מילר למד בבית הספר מספר 330 ברובע נבסקי בלנינגרד. ב-1984 סיים את לימודיו במכון לכלכלה ופיננסים של לנינגרד על שם ווזנסנסקי.
בשנות ה-80 היה חלק מקבוצת כלכלנים רפורמטורים בהנהגת אנטולי צ'ובאיס. לאורך מרבית שנות ה-80 של המאה ה-20 התמקד בלימודיו והיה לכלכלן במכון מחקר מדעי בלנינגרד ולמד במכון הלנינגרדי לכלכלה ופיננסים עד שנת 1990.
ב-1990 היה לחבר בוועדה לרפורמות כלכליות של מועצת סנקט פטרבורג, שנקראה אז בשם "לנסובייט". עד 1996 עבד גם בוועדה לקשרי חוץ של עיריית סנקט פטרבורג וכיהן כסגן יושב ראש הוועדה, בתקופה שולדימיר פוטין כיהן כיו"ר אותה ועדה.
בשנים 1996–1999 ניהל את פיתוח ההשקעות בחברה שניהלה את נמל סנקט פטרבורג. עד שנת 2000 ניהל את חברת המים "מערכות הצנרת הבלטיות" (Балтийская трубопроводная система).
בשנת 2001 עבר למוסקבה ומונה לסגן שר האנרגיה של רוסיה וזמן קצר לאחר מכן מונה ליו"ר דירקטוריון חברת "גזפרום". ב-18 במרץ 2010 נבחר לכהן כסגן נשיא התאחדות הכדורגל הרוסית.
על פי המהדורה הרוסית של Forbes, מילר נחשב לאחד ממנהלי החברות העשירים ביותר ברוסיה. נכון לשנת 2016 עמד סך הכנסותיו על 17.7 מיליון דולר.

חייו האישיים

אלכסיי מילר נשוי לאירינה ולזוג יש בן.
מילר נחשב לעסקן ספורט פעיל. ברשותו שני סוסים שהוא ייבא מארצות הברית ומשתתפים במרוצי סוסים. הוא אוהד מושבע של קבוצת הכדורגל זניט סנקט פטרבורג, וחברת גזפרום שבראשה הוא עומד היא הספונסר הראשי של הקבוצה.
אלימלך לאווי

ביוגרפיה

נולד לאדמו"ר רבי משולם פייש לאווי (השני) ולרבנית חוה בת הרב יהודה ויינגרטן.
בבחרותו למד אצל אביו בישיבת טאהש וכן בישיבת תולדות אהרן בירושלים. נישא לאסתר מלכה, בת האדמו"ר רבי נפתלי צבי לאבין מזידיטשויב.
לאחר פטירת אחיו הבכור הרב מרדכי שנפטר בפתאומיות מדום לב בשנת תשנ"ח, מונה על ידי אביו לכהן כאב"ד קריית טאהש שבקנדה ורב קהילות טאהש בעולם.
בתקופה זו היה גם נוסע פעמים רבות לוויליאמסבורג כדי לשהות במחיצת חסידי אביו. לאחר פטירת אביו בכ"ז באב ה'תשע"ה הוכתר לכהן במקומו כאדמו"ר.
הנרי טנדי

תקרית היטלר

אף על פי שלא נמצאו לכך הוכחות חד משמעיות, ייתכן וטנדי נתקל באדולף היטלר בעודו חייל בצבא הגרמני. במהלך אותו קרב עליו קיבל טנדי את צלב ויקטוריה, חייל גרמני עייף ופצוע הסתובב מול קו האש של טנדי אך לא הרים את נשקו, טנדי בחר שלא לירות בחייל שכן הוא היה פצוע וללא כוונה להשיב באש. החייל הגרמני סימן לשלום בידו על שטנדי חס על חיו והמשיך בדרכו לקווים הגרמניים. בשנים שלאחר המלחמה היטלר נתקל בכתבה על טנדי בעיתון וזיהה אותו בתור החייל הבריטי שחס על חיו, הוא אף השיג העתק של ציור המתאר את רגע הגבורה של טנדי וככל הנראה מסגר ותלה את התמונה במעונו. בשנת 1938 בפגישה בין נוויל צ'מברליין והיטלר בברגהוף, צ'מברליין התעניין בציור והיטלר ענה "הבחור בתמונה היה כל כך קרוב להרוג אותי וחשבתי שלעולם לא אזכה לראות שוב את גרמניה, התערבות אלוהית הצילה אותי מהאש השטנית והמדויקת של אותם בחורים אנגלים."
הסופר דוויד ג'ונס שכתב ביוגרפיה על הנרי טנדי טוען שהסיפור הוא לא יותר מאגדה אורבנית. ייתכן ורצונו של היטלר לפאר את עברו ושירותו הצבאי במלחמת העולם הראשונה הוא שהוביל לזיהוי טנדי מתוך הכתבה. בשנת 1940 ביתו של טנדי הופצץ על ידי מפציצים גרמניים, בראיון לעיתונאי מיד לאחר מכן טען שהוא מצטער על שחס על חיו של היטלר.
המכביטס

המכביטס (באנגלית: The Maccabeats) הוא הרכב א-קפלה של תלמידי קולג' יהודים מהישיבה יוניברסיטי, שהתפרסם בעקבות שירם לחג החנוכה, "Candlelight".
הקבוצה קיימת משלהי 2007,. אלבומה הראשון, "קולות מהגבהים" (Voices from the Heights), הופיע במרץ 2010. אלבומה השני, "מחוץ לקופסה" (Out of the box), יצא במרץ 2012. נכון לאוגוסט 2018 הקליפ לשיר Candlelight של ההרכב צבר למעלה מ-13 מיליון צפיות באתר יוטיוב.

היסטוריה

בנובמבר 2010 הוציא ההרכב את השיר "Candlelight", המבוסס על השיר "Dynamite" של טאיו קרוז, שיר חנוכה שזכה להצלחה ונהפך ללהיט ב-YouTube עם מעל ל-9 מיליון צפיות.
ב-8 במרץ 2011 פרסם ההרכב את הקליפ "Purim Song". לכבוד חודש המורשת היהודית-אמריקאית הופיע ההרכב בבית הלבן ב-17 במאי 2011 לפני הנשיא ברק אובמה.
ב-22 בספטמבר, לקראת ראש השנה ה'תשע"ב, פרסם ההרכב את הקליפ "Book of Good Life". בין היתר, הקליפ צולם באחד מבתי הכנסת המרכזיים (ריברדייל) בניו יורק. ב-8 בדצמבר 2011, פרסם ההרכב קליפ לחנוכה בשם "Miracles" שהתבסס על שיר של מתיסיהו.
להקת המכביטס הופיעה בישראל פעמיים.
במרץ 2012 הקבוצה הוציאה את אלבומה השני "מחוץ לקופסה" (Out of the box). האלבום כולל את השירים: "ראו בנים" של יעקב שוואקי, "יבוא" של פרחי מיאמי, "הבט של אש", "Come Back" של להקת המושב, Never Say Never של ג'סטין ביבר ועוד.
בשנת 2014 הוציאו את האלבום השלישי - רק עוד יום אחד (one day more). באלבום קיימות 12 רצועות, ביניהן השירים Brave, Burn ו-One Day.
Dict.cc

dict.cc הוא אתר אינטרנט המספק שירותי תרגום בין מספר שפות. לאתר אפליקציה לאנדרואיד ול-iOS.
בשנת 2001 החל  מפתח האינטרנט האוסטרי פול המטסברגר (Paul Hemetsberger) לעבוד על האתר, אשר נקרא תחילה Knowhowbase, וב-6 בנובמבר 2002 האתר עלה לאוויר. בשנת 2004 החל האתר לאפשר למשתמשים בו להוסיף תרגומים משל עצמם לביטויים שעדיין לא נמצאים במסד הנתונים. 
כיום מאפשר האתר תרגומים מהשפות אנגלית וגרמנית ל: אנגלית, גרמנית, ספרדית, צרפתית, צ'כית, דנית, קרואטית, שוודית, איטלקית, אלבנית, איסלנדית, סרבית, יוונית, פינית, רומנית, נורווגית, בוסנית, אספרנטו, פולנית, סלובקית, רוסית, פורטוגזית, טורקית, לטינית ובולגרית.
נכון ל-2018 קיים באתר מילון גרמני-עברי קטן המכיל כמעט 17.000 מילים. יש גם מילון אנגלי-עברי המכיל 1,000 מילים.
מדליית המרד ההודי

תיאור

המדליה היא דיסק עשוי כסף בקוטר 36 מ"מ, אשר מצידו האחד מאויר ראשה של המלכה ויקטוריה עם המילים ויקטוריה רגינה (Victoria Regina) משני צידי האיור. מהצד השני מאוירת דמות המייצגת את בריטניה חבושת קסדת מלחמה אשר מחזיקה ביד ימין זר עלים וביד שמאל מגן הממלכה המאוחדת. מאחורי בריטניה מאוייר אריה אשר מסמל את האריה הבריטי. מעל האיור נכתבת המילה הודו (India), כאשר מתחת כתובות השנים 1857 - 1858 המתארות את שנות ההתרחשות של המרד ההודי.

דיסק הכסף תלוי מסרט ברוחב 32 מ"מ לבן בעל שני פסים אדומים. סרט זה הוא גם תצורתו של אות העיטור (גרסה מוקטנת של העיטור אשר נענדת באירועים לא פורמליים). למדליה ניתן להוסיף אבזמים אשר נענדים לאורך סרט העיטור.
בוררות וינה הראשונה

הבוררות

הבוררות התקיימה בטירת בלוודרה בווינה, ב-2 בנובמבר 1938. הבוררים היו שר החוץ הגרמני ריבנטרופּ ושר החוץ האיטלקי גליאצו צ'אנו. במשלחת הגרמנית השתתף גם הרמן גרינג. בראש המשלחת ההונגרית עמד שר החוץ קלמן קניה והשתתף בה גם פאל טלקי שמונה זמן קצר לאחר מכן לראש הממשלה. בראש המשלחת הצ'כוסלובקית עמד שר החוץ פרנטישק כבאלטובסקי.
הבוררות הייתה קצרה ביותר: החלה בצהריים, ופסק הבוררות ניתן בשעה שבע באותו ערב.

פסק הבוררות

בפסק הבוררות נקבע כי סלובקיה תעביר להונגריה שלושה מחוזות בסלובקיה, וכן שטחים נרחבים בזובקרפטיה, בסך הכל 12,000 קמ"ר. בשטחים שהועברו היו יותר ממיליון תושבים, מהם כ-60% הונגרים וכ-35% סלובקים.
אגד מדבק

אגד מידבק (אספלנית) או פלסטר הוא תחבושת המשמשת לחבישת פציעות מזעריות שאינן מצריכות חבישה מלאה.
הפלסטר מונע מלכלוך לחדור לפצע כך שתהליך הריפוי של חלק הגוף הפגוע פחות מפריע לאדם. לעיתים מוסף לפלסטר חומר מחטא. חלקם יכולים לזרז את תהליך הריפוי ולמזער צלקות.
הצד החיצוני של הפלסטר (זה שאינו מוצמד לגוף) מכוסה בבד ארוג, פלסטיק, או לטקס. הצד הפנימי מכוסה דבק לאורכו ובאמצעיתו מודבקת חתיכת בד כך שהפלסטר לא נדבק לפצע עצמו; על הדבק מוצמד נייר אשר מורידים סמוך לשימוש וכך נשמרת יכולתו המרבית של חומר ההדבקה. כמה מהפלסטרים החדשים משתמשים במארג של חוטי כסף ובכך מנצלים את יכולות החיטוי הטבעיות של המתכת לזרז את תהליך הריפוי.
הפלסטרים יהיו לרוב בצבע העור או שקופים (מלבד אזור הבד המכסה את הפצע). גודלם וצורתם מגוונים, החל מעיגול בגודל כרית האצבע וכלה במלבן בגודל מרפק או ברך. פלסטרים נמכרים בחפיסות, חלקן של יחידות זהות ואחרות המכילות מגוון גדלים וצורות. קיימים גם פלסטרים לילדים, עם הדפסים צבעוניים, כדי להסיח את דעתם מהפציעה.
סרט דביק רפואי יכול לשמש לחבישת פציעות גדולות יותר באמצעות הצמדת התחבושת לאזור הפגוע.
משה אלחרר

ביוגרפיה

נולד במרוקו ועלה ארצה בגיל 5. למד בישיבה התיכונית כפר גנים, ולאחר מכן בישיבת קדומים במשך שש שנים. אחר כך למד שנתיים בישיבת מרכז הרב ומשם עבר לשנתיים נוספות לישיבת צוף דבש בעיר העתיקה שם למד אצל רבותיו, הרב שלום משאש והרב אליהו אברז'ל. במהלך שנים אלו סיים את מבחני הרבנות וקיבל סמיכה לרבנות מהרב שלום משאש, מהרב מרדכי אליהו, מהרב אברהם אלקנה כהנא שפירא ומהרב עובדיה יוסף.
בשנים ה'תש"ן-ה'תשנ"ה שימש כרב של היישובים והמושבים כלנית, טפחות וכפר חנניה.
לאחר מכן עבר לצפת ושימש כרב צבאי בגזרת לבנון בדרגת סרן.
בשנת ה'תשנ"ח התמנה לרבה של המועצה המקומית שלומי ומאז מכהן בתפקיד. קודמיו בתפקיד היו הרב שלום חזן והרב שמואל אליהו שנתמנה לרבה של העיר צפת מספר שנים קודם לכן.
במשך כחמש עשרה שנים למד אצל רבו הרב שלום משאש והיה מקורב אליו מאוד עד לפטירתו בשנת ה'תשס"ג. נחשב לאחד מהרבנים הממשיכים את דרכו כיום. היה מקורב מאוד גם לרב דוד שלוש.
בנוסף ממשיך את שיטתו ודרכו ההלכתית של הרב בן-ציון מאיר חי עוזיאל, במסגרת זו ייסד ועומד בראש בית המדרש שערי עוזיאל וחוקר את כתביו והגותו.
מכהן כחבר הוועד להוצאת כתבי הרב עוזיאל והיה שותף בעשור האחרון להוצאת הספרים משפטי עוזיאל, מכמוני עוזיאל והשופט והמשפט בהוצאה מחודשת עם תיקונים ותוספות.
מתגורר בשלומי ונשוי למילת. לזוג חמישה ילדים.

דרכו

הרב אלחרר הוא מחוקרי יהדות מרוקו ומנהגיה, כתב מספר ספרים ועשרות מאמרים על מקור המנהגים ושורשם והחילוקים שנתגלעו במהלך השנים. במסגרת עבודתו בולט החקר שלו אודות שיעור כזית, מנהגי חגים ביהדות מרוקו ודעת רבני מרוקו בדורות האחרונים ויחסם לציונות ולהקמת המדינה בראייה הלכתית. בשנת 2019 פרסם איסור הלכתי לפיו אסור לאכול בכלל עלי גפן, משום שהם נוגעים בחרקים.
פו הדב (דמות)

אישיות

פו הוא דובון טוב לב בעל פרווה זהובה וחולצה אדומה המתגורר ביער ת"ק פרסאות יחד עם חברים כמו טיגר, חזרזיר, איה, ארנב, פילנפיל, ינשוף, רו הקנגורו ואמו קנגה וכמובן חברו הטוב כריסטופר רובין שגידל אותו.
טוב לבו של פו זוהי התכונה העיקרית של פו. הוא תמיד אוהב לחלוק עם חבריו בדברים ולעזור להם בכל זמן שהם זקוקים לעזרה.